ועדת הכנסת, כנסת 15, פרוטוקול מספר 30, 1999-11-16 10:30

חברי הוועדה: זהבה גלאון עבד אלמלכ דהאמשה עופר חוגי ישראל כץ סופה לנדבר אופיר פינ-פז יאיר פרץ ראובן ריבלין מאיר שטרית יורי שטרן שלום שמחון

מוזמנים: חה"כ יהושע מצא חה"כ אביגדור ליברמן חה"כ בנימין אלון חה"כ צבי הנדל חה"כ מיכאל קליינר חה"כ נחום לנגנטל חה"כ ויקטור ברילובסקי חה"כ דליה רבין-פילוסוף חה"כ מיכאל נודלמן חה"כ יצחק סבן חה"כ אבשלום וילן חה"כ אמנון רובינשטיין אריה האן שושנה כרם אנה שניידר טובי חכימיאן

קצרנית: סדר היום: 1.

קצרנית: ערעורים על החלטת יו"ר הכנסת והסגנים שלא לאשר דחיפות הצעות לסדר היום 2.

קצרנית: הוצאות לינה ושכר דירה של סגן שר 3.

קצרנית: בקשות להעברת הצעות מוועדה לוועדה 4.

קצרנית: הרכב הוועדה המשותפת חוקה-כספים להצעת חוק ביטוח רכב מנועי 5.

קצרנית: החלטת גמלאות לחברי הכנסת, מענק הסתגלות 6.

קצרנית: פניית חה"כ רחבעם זאבי ויורי שטרן לאיחוד סיעות "האיחוד הלאומי" ו "ישראל ביתנו" 7.

קצרנית: שונות

סאלח טריף: שלום לכולכם, אני מתכבד לפתוח את ישיבת הוועדה.

סאלח טריף: אנו מתחילים בערעורים על החלטת יושב-ראש הכנסת והסגנים שלא לאשר דחיפות הצעות לסדר.

סאלח טריף: הערעור הראשון הוא של חבר הכנסת בנימין אלון בנושא אופן פינויו של חבר הכנסת רחבעם זאבי מחוות מעון.

סאלח טריף: דנו בזה בוועדת הכנסת.

בנימין אלון: שמעתי על הדיון ועל דבריך, והתרשמתי מהם, ממה שקראתי בעיתון.

בנימין אלון: לא הייתי פה בדיון.

בנימין אלון: הערעור שלי הוא פשוט.

בנימין אלון: נאמר לי שהנשיאות דחתה את ההצעה הואיל והנושא הרחבת מעון קיים ממילא, ואין צורך לדון גם בעניין הזה.

בנימין אלון: בקשתי ובקשת חבר הכנסת ראובן ריבלין היתה לדון על העניין מבחינת החסינות, בגלל שצפויים דברים כאלה בעתיד.

סאלח טריף: מי בעד הדיון על הפגיעה בחסינות של חבר הכנסת רחבעם זאבי?

סאלח טריף: מי נגד?

סאלח טריף: הערעור אושר.

סאלח טריף: נעבור להצעה השניה - הערעור של עזמי בשארה.

סאלח טריף: הוא אינו נמצא כאן, ולכן הערעור שלו נופל.

סאלח טריף: הצעה שלישית היא של חבר הכנסת פריצקי - העברת 15 מיליון ש"ח לרשת החינוך התורנית, על ידי שר החינוך, כדי לכסות גירעונות.

יוסף יצחק פריצקי: אין לי יותר מה להוסיף, הנושא ברור.

יוסף יצחק פריצקי: זה נושא פוליטי חשוב מאד, העומד על סדר היום של החברה הישראלית.

יוסף יצחק פריצקי: מן הראוי שהכנסת תדון בזה.

סאלח טריף: זה קורה כל חודש.

סאלח טריף: מדובר בתקציב שוטף.

יאיר פרץ: - -

סאלח טריף: אתה לא צריך לענות.

סאלח טריף: זה לא דיון.

סאלח טריף: מי מייצג את הנשיאות?

עבד-אלמאלכ דהאמשה: אין לי הרבה מה לומר על העניין.

עבד-אלמאלכ דהאמשה: אני לא כל כך זוכר אם זה נדון בנשיאות, ואיך זה נדון.

עבד-אלמאלכ דהאמשה: אנחנו, בנשיאות, דנו בכובד ראש בכל הערעורים שהוגשו.

עבד-אלמאלכ דהאמשה: יש הצעות במספר מוגבל שניתן לדון בהם בשבוע אחד, ואנחנו בחרנו את הדברים שהכי נראו לנו כדחופים.

עבד-אלמאלכ דהאמשה: לא יכולנו לאשר כל ערעור, ללא אבחנה.

עבד-אלמאלכ דהאמשה: יש לנו 30 ערעורים שמובאים לפנינו.

עבד-אלמאלכ דהאמשה: היינו חייבים לאזן את הדברים, ולקחת את הדברים החשובים ביותר והדחופים ביותר.

סאלח טריף: הנושא של הדחיפות הוא באמת נושא שיש בו משום דחיפות.

סאלח טריף: העברת תקציבים לרשת של ש"ס לא קרתה רק החודש, היא קרתה גם בחודש שעבר, ואני מניח שהיא תקרה גם בסוף החודש הזה.

סאלח טריף: הסדרים בעניין הזה הם נושא מתמשך ולא משהו חד פעמי.

סאלח טריף: אני מניח שמסיבות מסוימות התעוררה דחיפות לעניין הזה.

יוסף יצחק פריצקי: בחודש הבא אני לא אגיש הצעה דחופה לסדר, כי אז זה באמת יהיה עניין שגרתי.

סאלח טריף: מי בעד אישור ערעורו של חבר הכנסת פריצקי?

יאיר פרץ: נהיה בעד, למה לא? שתהיה שקיפות.

יאיר פרץ: אני מבקש ממך שתגיש גם בקשה דחופה לברר איפה ה- 17 מיליארד שקל של הקיבוצים.

יאיר פרץ: אי אפשר שהשקיפות תהיה חד סטרית.

סאלח טריף: הערעור התקבל.

סאלח טריף: הנושא הבא הוא של חבר הכנסת כץ - בעניין הענקת פרס פלשתין לתרבות לאבו-דאוד, שהוא מתכנן הפיגוע במינכן.

סאלח טריף: בבקשה.

ישראל כץ: כמי שתומך בתהליכים המדיניים, וגם כאלה שלא תומכים, צריכים להיות מודאגים מאד מהמגמה הזו של נתינת לגיטימציה בצורה כל כך בוטה לאדם שיש נגדו צווי הסגרה למדינות באירופה.

ישראל כץ: אני חושב שזה בהחלט נושא לדיון דחוף בכנסת.

ישראל כץ: הדבר צריך להיות מעבר להשקפות אישיות של חברי נשיאות כאלה ואחרים.

ישראל כץ: לא ייתכן שהדעות האלה תהיינה מחסום בפני שיקול ענייני.

סאלח טריף: הנשיאות מורכבת מכל גווני הקשת הפוליטית בכנסת.

ישראל כץ: שמתי לב שקשה יותר להעביר דברים שהם לא בקונצנזוס.

עבד-אלמאלכ דהאמשה: העניין עלה אתמול בנשיאות.

עבד-אלמאלכ דהאמשה: השיב נציג הממשלה ואמר באופן חד וחלק שהדברים לא היו ולא נבראו.

עבד-אלמאלכ דהאמשה: אין הענקת פרס כזו, לא מעניקים לו.

עבד-אלמאלכ דהאמשה: הם קיבלו את העניין מגורם פלשתיני מוסמך.

עבד-אלמאלכ דהאמשה: לא תהיה שום הענקת פרס, זה סיפור שלא יודעים מהיכן הוא צמח.

עבד-אלמאלכ דהאמשה: לא צריך שהכנסת תעסוק בדברים שלא קיימים, שהם בגדר הפרחת שמועות.

ישראל כץ: לא שמעתי שום הודעה פומבית של הממשלה בעניין הזה.

ישראל כץ: לא שמעתי שום הודעה של הרשות הפלשתינית בעניין, ומבחינתי זה קיים, וצריך לבוא לדיון בכנסת.

ישראל כץ: אם בכנסת, באופן רשמי, הממשלה תרצה לבוא ולהעלות את העניין - -

סאלח טריף: לפעמים קורה מצב מוזר, שעצם העלתו אצלנו, מעוררת שם כל מיני מוטיבציות.

סאלח טריף: אני מסכים לדעתך שלא צריך לתת פרס רשמי לאדם כזה, אך עצם העלאת הנושא, כאשר אין לו בסיס, זה סתמי ביותר.

ישראל כץ: אני לא מקבל את זה שאין לעניין בסיס.

ישראל כץ: הוא פורסם, ולא היתה שום הכחשה.

סאלח טריף: אני מבקש להצביע -מי בעד ערעורו של חבר הכנסת ישראל כץ?

סאלח טריף: מי נגד?

סאלח טריף: הערעור התקבל.

סאלח טריף: אנו עוברים לערעורו של חבר הכנסת ויקטור ברילובסקי.

ויקטור בריילובסקי: אני חושב שההתבטאויות של הרב הלפרט נגועות, ואני לא רוצה לחזור על הדברים שנאמרו, כמו "גיס חמישי", "תקדים", "זונות", וכן הלאה.

ויקטור בריילובסקי: אני רוצה לומר רק שמדובר בהשמצה מדרגה ראשונה.

ויקטור בריילובסקי: זה פוגע בציבור גדול בישראל, של כמיליון איש.

ויקטור בריילובסקי: אני חושב שהעניין חשוב עד כדי כך שזה צריך להיות נושא לדיון במליאת הכנסת.

ויקטור בריילובסקי: העובדה שהוחלט לטפל בעניין בוועדת האתיקה, אין לה שום קשר לכך שצריך לעשות על כך דיון במליאה.

ראובן ריבלין: אני אומר דבר בשם הנשיאות.

ראובן ריבלין: לפי תקנון הכנסת יש פורום של נשיאות.

ראובן ריבלין: פורום הנשאיות מקיים דיון כאשר הוא רואה לפניו את כל ההצעות לסדר.

ראובן ריבלין: יש נציגות כמעט לכל המפלגות, גם בכנסת הזו, למרות ריבוי הסיעות בה, וריבוי הסגנים ליושב-ראש.

ראובן ריבלין: מדובר, אם כן, בפורום מאד רחב, ששומר על ייצוג כולם.

ראובן ריבלין: יכול להיות שצריך לבטל את הפורום, כי מה טובים אותם 11 חברי הפורום מ- 109 החברים האחרים?

ראובן ריבלין: אני חושב שאפשר לקיים פורום נשיאות של 120 חברי כנסת.

ראובן ריבלין: נעשה פורום של הצעות לסדר שכל חבר כנסת רשאי להחליט בשביל עצמו?

ראובן ריבלין: תהיינה לנו 120 הצעות דחופות לסדר היום.

ראובן ריבלין: אנחנו נמצאים ביום רביעי, שהוא יום של חברי הכנסת.

ראובן ריבלין: הצעות החוק, לשמחתי הרבה, מובאות על ידי חברי הכנסת כמחוקקים לכל דבר.

ראובן ריבלין: הדבר הזה לקוח בערך כשלוש שעות, בפרט כאשר הממשלה מתנגדת, וכאשר למעשה, לכל הצעה יש שלוש התייחסויות.

ראובן ריבלין: אם אנחנו מתחילים, לאחר מכן, לדון בהצעות רגילות לסדר, כאשר כל חברי הכנס רשאים, לפי המכסה שלהם, להגיש, אנו מגיעים למצב שבו, אם נגיש יותר משש הצעות דחופות- הן תאבדנה את משמעותן.

ראובן ריבלין: למעשה, כל הצעה דחופה שתוגש לנשיאות ולא תתקבל, הקואליציה של חברי הכנסת, של "שמור לי ואשמור לך", תביא לידי מצב שלמעשה כל הצעה דחופה שלא תתקבל, תתקבל פה.

סופה לנדבר: אבל לא מדובר פה בדבר כל כך פשוט.

סופה לנדבר: מדובר בהשמצה.

סאלח טריף: אני מסכים אתך, אך זה לא נושא לדיון כאן.

ראובן ריבלין: לגבי הנושא של הרב הלפרט, דנו בכובד ראש בנושא הזה, אולי במשך הזמן הממושך ביותר בכל ישיבת הנשיאות.

ראובן ריבלין: הואיל והנושא הועבר לוועדת האתיקה, על פי תלונתו של יושב ראש הכנסת, אנחנו חושבים שמוטב שהעניין יתברר קודם כל בוועדת האתיקה- -

יורי שטרן: אבל שם זה יתברר במישור האתי, לא במישור הציבורי.

סאלח טריף: לא יהיה כאן דיון על העניין הזה.

סאלח טריף: נעבור להצבעה.

סאלח טריף: העניין הוא שהמציע מעלה את הסוגיה, מעלה את נימוקיו לערעור, ובשם הנשיאות מדבר דובר אחד.

סאלח טריף: זה הכל.

סאלח טריף: לא פותחים דיון בעניין.

צבי ענבר: אני רוצה להבהיר מבחינה תקנונית עובדתית, לגבי הדיון בוועדת האתיקה.

צבי ענבר: על פי הכללים, נוהל אתיקה לחברי הכנסת: קובלנות, ראשית - ועדת האתיקה, כאשר היא מתכנסת היא דנה, קודם כל, האם בכלל לדון בתלונה.

צבי ענבר: אם היא מחליטה לדון בתלונה היא שולחת מכתב לחבר הכנסת, ונותנת לו פרק זמן להשיב לתלונה.

צבי ענבר: אחרי שהוא משיב לתלונה, אם הוועדה סבורה שיש צורך בהמשך הבירור, היא צריכה להודיע לו לפחות שבועיים קודם לכן, על קיום הבירור.

צבי ענבר: אם כך, התהליך בוועדת האתיקה הוא תהליך שלוקח לא פחות מחודש ימים.

סאלח טריף: מי בעד אישור הערעור?

סאלח טריף: - 6.

סאלח טריף: מי נגד?

סאלח טריף: - 5.

סאלח טריף: הערעור התקבל.

ראובן ריבלין: אדוני היושב-ראש.

ראובן ריבלין: אני מודיע לך שאני מציע לבטל את פורום הנשיאות לצורך העדפת נושאים להעלאה על סדר היום.

ראובן ריבלין: שהוועדה תקבע מה ההחלטה.

ראובן ריבלין: הוצאות לינה ושכר דירה של סגן שר

סאלח טריף: אנו עוברים לנושא הוצאות לינה ושכר דירה של סגן שר.

סאלח טריף: מדובר בפניה של חבר הכנסת יגאל ביבי, סגן שר הדתות.

סאלח טריף: הוא מבקש שישוו את תנאיהם של סגני השרים לאלה של חברי הכנסת.

סאלח טריף: נטען שאין להם סטטוס בעניין הזה.

סאלח טריף: טובי חכימיאן נתבקשה לבדוק מה קורה עם העניין, בממשלה.

טובי חכימיאן: דיברתי עם סגן החשב הכללי, מוטי מרוז, והוא אמר לי שאין מדיניות אחידה בכל המשרדים.

טובי חכימיאן: כל משרד נוהג לפי ראות עיניו.

טובי חכימיאן: שאלתי את נואף מסאלחה.

טובי חכימיאן: הוא אמר שמשרד החוץ משלם לו עבור לינה בבתי מלון.

סאלח טריף: השאלה שנשאלת פה היא לא האם המשרד משלם, אלא - איזה נוהלים יש.

טובי חכימיאן: מוטי מרוז אמר שאין נהלים מחייבים.

סאלח טריף: כאן הבקשה היא להעניק להם מעמד לא של שרים, אלא של חברי כנסת, כך שזה לפי דעתי משהו בסיסי, לגיטימי, שאנחנו צריכים לאשר.

סאלח טריף: היה ותהיה דרישה נוספת, זו בעיה לממשלה.

ראובן ריבלין: יש כאן איזשהו אבסורד.

ראובן ריבלין: נצא מתוך הנחה שסגן שר הוא חבר כנסת, כי לא יכול להיות סגן שר שהוא לא חבר כנסת.

ראובן ריבלין: נניח שסגן השר לא מקבל מהכנסת את דמי הלינה שהוא זקוק להם לימים שבהם הכנסת פעילה, ואנחנו מעבירים את זה למשרד הממשלה, ואותו שר מחליט, בהתאם לנהלים הנהוגים אצלו, שלא לתת לסגן השר את דמי הלינה - יוצא מצב, שבו, חבר כנסת לא יוכל למלא את תפקידו.

ראובן ריבלין: האם הוא לא יוכל לקבל מגורים בירושלים ביום שהכנסת פעילה רק בגלל שהוא סגן שר?

ראובן ריבלין: הואיל ונאמר שסגן שר לא יכול לכהן בתפקידו אלא אם כן הוא חבר כנסת, הרי שקודם כל, תפקידה של הכנסת לקבוע שבימים שהכנסת פעילה, סגן השר זכאי לקבל מגורים.

צבי ענבר: אכן, במכתבי אליך, ציינתי שסגני השרים כולם הם חברי כנסת, שכרם - כשכר חברי הכנסת, אפילו לא כיושבי ראש ועדה.

צבי ענבר: ציינתי גם במכתבי, שלהבדיל מהשרים, סגני שרים מכהנים כחברים בוועדות הכנסת.

צבי ענבר: אני מוסיף כאן אלמנטים נוספים כדי לחזק את הדרישה הזו.

צבי ענבר: במליאת הכנסת הם יושבים לא על יד שולחן הממשלה, אלא בין חברי הכנסת.

צבי ענבר: לכן כתבתי שיש הצדקה לראות אותם, לעניין כיסוי הוצאות לינתם בירושלים - כחברי כנסת.

סאלח טריף: יש דעה אחרת של מישהו מהחברים כאן?

סאלח טריף: אני מבקש שנאשר את הבקשה.

עופר חוגי: מגיע להם רק על שלושה הימים שבהם הכנסת פעילה?

סאלח טריף: אנחנו נאשר להם כפי שמאושר לחברי הכנסת.

סאלח טריף: אני לא רשאי לקבוע לממשלה איך היא תנהג במשרד מסוים.

סאלח טריף: התבקשנו על ידי סגן השר יגאל ביבי להשוות את התנאים לתנאי חברי הכנסת.

סאלח טריף: זו הבקשה, ואנחנו לא נסטה ממנה.

צבי ענבר: ההצעה היא שהוועדה הזו, תביא לאישור מליאת הכנסת.

צבי ענבר: כל דבר הקשור בשכר שרים, בתנאי שרים וסגני שרים, כיום הוא אך ורק בסמכות מליאת הכנסת, או ועדה ציבורית שהכנסת תמנה.

צבי ענבר: כרגע, כיוון שאין ועדה כזו, ומליאת הכנסת היא המוסמכת, היא יכולה לעשות זאת או בחקיקה, או באישור ההחלטה.

צבי ענבר: אין טעם להעביר את העניין בשלוש קריאות, וההמלצה היא להעביר לאישור מליאת הכנסת החלטה שאומרת, שלעניין תשלומים לכיסוי הוצאות לינה והוצאות שכר דירה, דין סגני שרים כדין חברי הכנסת.

סאלח טריף: מי בעד אישור הבקשה?

סאלח טריף: מי נגד?

סאלח טריף: אין מתנגדים, העניין אושר.

סאלח טריף: בקשות להעברת הצעות מוועדה לוועדה

סאלח טריף: יש כאן ערעור של חבר הכנסת יצחק גאגולה בעניין החלטת הוועדה: "אבקשך לדון שנית בהקדם בישיבת הוועדה, בנוגע להחלטת הכנסת להטיל על ועדת הכנסת לקבוע את הוועדה שתדון בהצעה לסדר בנושא סגירת הערוצים התורניים".

סאלח טריף: אנחנו קבענו את ועדת הכלכלה, כוועדה שתדון בעניין.

סאלח טריף: חבר הכנסת יצחק גאגולה יפרט לנו מה הבעיה.

יצחק גאגולה: אני חושב שהנושא הזה מתאים יותר לוועדת הפנים או לוועדת החינוך.

יצחק גאגולה: בגלל סגירת ערוצי הקודש, שזה דבר שהוא בתחום החינוך, ביקשתי שהעניין יועבר לוועדת החינוך.

בנימין אלון: עניין הרדיו הפירטי נדון בוועדת הפנים.

סאלח טריף: רדיו פירטי הוא עניין שבטיפול המשטרה, ומשום כך זה נדון בוועדת הפנים.

יצחק גאגולה: אני מסכים שהעניין יידון בוועדת הפנים.

יצחק גאגולה: או ועדת הפנים או ועדת החינוך.

סאלח טריף: העניין עלה כי ועדת הכלכלה אמורה לטפל ולבקר את משרד התקשורת, שאמון על נושא הערוצים.

סאלח טריף: כדי להעביר את זה לוועדת הפנים אנו צריכים שתהיה נגיעה בעניין הזה למשטרה.

סאלח טריף: אנחנו צריכים להיות מאד זהירים בוועדה הזו, כשאנו דנים בנושאים שנוגעים לסמכויות שבין הוועדות.

סאלח טריף: ההחלטה שלנו, על כן, היתה לגופו של עניין.

סאלח טריף: האם יש טעם לשנות את ההחלטה הזו?

יורי שטרן: אני חושב שוועדת החינוך ראויה לדון בכך.

יורי שטרן: עם ועדת הפנים יש בעיות, וועדת החינוך מתאימה.

יורי שטרן: היא אמנם לא מטפלת במשרד התקשורת, אך התוכן החינוכי שקשור לתוכניות התקשורת יכול לעלות שם.

יורי שטרן: חלק ניכר מהעניינים שקשורים לטלויזיה, בעיקר לטלויזיה החינוכית, נדון בוועדת החינוך.

יורי שטרן: הערוץ הזה, בתוכן שלו, דומה לטלויזיה חינוכית יותר מאשר לטלויזיה מסחרית.

אבשלום וילן: יש פה אבסורד מסוים.

אבשלום וילן: האם הדיונים על שידורי הכבלים יפוצלו בין כמה ועדות?

אבשלום וילן: לא במקרה הוא שוועדת הכלכלה עוסקת בכל הנושא הזה, ולכן ההחלטה הקודמת, שהנושא יועבר לוועדת הכלכלה.

יאיר פרץ: אני הייתי מציע להעביר את העניין לוועדה משותפת - כלכלה וחינוך.

סאלח טריף: אני לא חושב שלהצעה לסדר צריך להקים ועדה משותפת.

יצחק גאגולה: העניין מתאים לדיון בוועדת הפנים, כי זה נמצא בטיפול משטרתי.

סאלח טריף: באין נימוקים נוספים אני משאיר את העניין הזה להכרעתכם, בהצבעה.

סאלח טריף: הדיון בוועדה של הכנסת בהצעה לסדר הוא לא עניין של חקיקה, שוועדה מסוימת יכולה לעצור או לקדם.

סאלח טריף: אני מוכן לבוא בדברים עם חבר הכנסת פורז, יושב-ראש ועדת הכלכלה, בעניין.

סאלח טריף: הוא אדם הגון מבחינת ניהול ענייני הוועדה.

סאלח טריף: נבקש אותו שיביא את הנושא הזה לסדר היום.

סאלח טריף: היה וחבר הכנסת פורז יעכב או ישהה את הדיון - אני מוכן בהחלט לחשוב על העברת העניין לוועדה אחרת.

סאלח טריף: אני מציע לנסות לדבר עם חבר הכנסת פורז, ולגרום לכך שהנושא יידון בוועדת הכלכלה במהירות האפשרית.

סאלח טריף: מה דעתך?

יצחק גאגולה: פניתי לא בגלל החשש שחבר הכנסת פורז לא ייענה לבקשתי, אלא פשוט - אני חושב שהנושא מתאים לדיון בוועדת הפנים.

יצחק גאגולה: שם אפשר למצות את הדיון באופן מלא, מכל הבחינות.

סאלח טריף: האם במיצוי הדיון יש משום קבלת החלטות לגבי העניין של הקמת ערוצים?

סאלח טריף: אני לא מבין.

ראובן ריבלין: אני רוצה לומר לחבריי בש"ס - יש דברים שנוגעים בדבר אבסורד.

ראובן ריבלין: אם היה מדובר באמת באיזשהו נושא פוליטי, שיש חשיבות בהובלה הפוליטית של העניין, הייתי מבין את זה, אבל פה מדובר בהצעה לסדר.

ראובן ריבלין: מה כבר יכול יושב-ראש ועדה לעשות בעניין?

ראובן ריבלין: בואו לא נעשה צחוק מהכנסת, זה יפגע בסוף בנו.

סאלח טריף: אני אבוא בדברים עם חבר הכנסת פורז, והוא יביא לדיון מאד רציני בעניין.

יצחק גאגולה: קיבלתי את הצעת היושב-ראש.

סאלח טריף: נעבור לנושא הבא.

סאלח טריף: התקבל מכתב מחבר הכנסת זבולון אורלב: "הכנסת, בישיבתה, החליטה להעביר את הצעת חוק הספורט - תיקון - העברת ספורטאים קטינים, של חבר הכנסת ראובן ריבלין לוועדת המדע התרבות והספורט.

סאלח טריף: החלטה זו נפלה לטעות ויש להעביר את הצעת החוק האמורה לוועדת החינוך והתרבות".

סאלח טריף: האם זה מקובל?

סאלח טריף: אני מעמיד את העניין להצבעה.

סאלח טריף: מי בעד?

סאלח טריף: מי נגד?

סאלח טריף: תודה.

סאלח טריף: הבקשה התקבלה.

סאלח טריף: הרכב הוועדה המשותפת חוקה-כספים להצעת חוק ביטוח רכב מנועי

סאלח טריף: אני רוצה שנחליט בעניין הקמת ועדה משותפת לוועדת החוקה ולוועדת הכספים, בנושא רכב מנועי.

סאלח טריף: הכנסת החליטה ביום ב', ה- 1 בנובמבר, 99, להעביר לדיון בוועדה המשותפת לכספים, חוקה חוק ומשפט, את הצעת חוק הביטוח לרכב מנועי בתנאי תחרות מבוקרת והסדרים לתקופת מעבר, תיקון, התש"ס - 1999, לשם הכנתה לקריאה שנייה ושלישית.

סאלח טריף: בהתאם לסעיף 16(א) לתקנון הכנסת, מתבקשת ועדת הכנסת לקבוע את הרכב הוועדה ואת העומד בראשה.

סאלח טריף: אני מבקש לקרוא את שמות האנשים.

סאלח טריף: מטעם ועדת החוקה: חברי הכנסת אמנון רובינשטיין, טאלב אלסנע, ציפי לבני, דוד טל, אופיר פינס.

סאלח טריף: מטעם ועדת הכספים: אבשלום וילן, מקסים לוי, יוסף פריצקי, נחום לנגנטל.

שלום שמחון: יש שינוי - במקום נחום לנגנטל - מאיר שטרית.

נחום לנגנטל: אני לא מסכים לזה.

נחום לנגנטל: נמחקתי גם מוועדת החוקה וגם מוועדת הכספים.

שלום שמחון: במקום אבשלום וילן - משה גפני.

ראובן ריבלין: אני לא מבין מה ההגיון.

ראובן ריבלין: מדוע לסיעה של "ישראל אחת", שהיא בת 26 חברים, יהיה רק חבר אחד, אלא אם כן היא משכנה את המקום עבור מפלגות אחרות שקשורות אליה.

ראובן ריבלין: אני לא מוכן לוותר מבחינת הניקוד על מקום שקשור אלי.

ראובן ריבלין: אם, למשל, נחום לנגנטל, כאיש המפד"ל, שהיכולת שלו והמיומנות שלו חשובות לוועדה מאד - מקבל מקום אחד, על חמשת חברי הכנסת שיש להם, הליכוד צריך לקבל ארבעה חברים.

ראובן ריבלין: זו היא רק דוגמה.

ראובן ריבלין: בא חבר הכנסת שלום שמחון ומסביר לי שגם לו יש רק מקום אחד בוועדה, אך הוא מסביר לי שהוא מחלק את המקומות האחרים.

ראובן ריבלין: הואיל ואצל היושב-ראש הצדק הוא הדבר החשוב ביותר, קודם כל, שיחלק את המקומות בצורה הוגנת יותר, לפי פרופורציות של מספר חברי הכנסת של כל סיעה.

שלום שמחון: אנחנו, בוועדת הכספים, לא עשינו חשבון של מפלגות.

שלום שמחון: עשינו חשבון של אנשים שיש להם עניין.

שלום שמחון: מוועדת הכספים יש חמישה אנשים.

שלום שמחון: אנחנו בחרנו אותם לפי עניינם בנושא.

שלום שמחון: בהתחלה אמרו לנו שנחום לנגנטל ומאיר שטרית יהיו בוועדה מטעם ועדת החוקה.

שלום שמחון: נותרה בעיה אחת, ואין לנו בעיה לפתור אותה.

שלום שמחון: נוכל להכניס את מוחמד ברכה ומאיר שטרית, ובכך נגמור את כל העניין.

שלום שמחון: אם זה מסתבך מעבר לזה - תחזיר את המצב לקדמותו.

עופר חוגי: אתנו לא היה שום דיון בוועדת הכספים.

עופר חוגי: אנחנו גם חברים שם, ואנחנו גם דורשים את הייצוג שלנו בוועדה.

סאלח טריף: רבותיי, עוד מעט סוף השנה וצריך לפוג תוקף החוק של ביטוח רכב מנועי.

סאלח טריף: זה לא יכול להימשך עוד הלאה.

סאלח טריף: אני לא משנה כלום.

ראובן ריבלין: אבל ההסכם בינינו הוא שצריך שיהיה איזון.

ראובן ריבלין: קודם כל - לנו צריכים להיות שני מקומות.

ראובן ריבלין: אחר כך נראה למי אנו נותנים אותם.

ראובן ריבלין: חבר הכנסת שלום שמחון צודק, ואני מחזק את ידו.

סאלח טריף: אני קורא שוב את השמות.

סאלח טריף: מוועדת החוקה: חברי הכנסת רובינשטיין, אלסענא, לבני, טל, אופיר פינס-פז.

סאלח טריף: מוועדת הכספים: שטרית, לוי, פריצקי, לנגנטל, ברכה.

סאלח טריף: אני לא מחליף.

סאלח טריף: אם יהיו שינויים - תעבירו אלינו.

סאלח טריף: לגבי ראשות הוועדה.

סאלח טריף: יש הצעות?

סאלח טריף: כתוב כאן - אמנון רובינשטיין, שהוא יושב-ראש ועדת החוקה.

יאיר פרץ: אני מציע את דוד טל.

אבשלום וילן: אמנון רובינשטיין, שהוא יושב-ראש ועדת החוקה, הוא האדם המתאים ביותר.

סאלח טריף: קודם כל - אני מבקש לאשר את הרכב הוועדה.

סאלח טריף: מי בעד?

סאלח טריף: מי נגד?

סאלח טריף: - ההרכב אושר.

סאלח טריף: אני מבקש להעמיד להצבעה את שתי ההצעות לראשות הוועדה - הצעה אחת: אמנון רובינשטיין, הצעה שני ה- דוד טל.

ראובן ריבלין: אני מוכן להציע את שר האוצר לשעבר, חבר הכנסת מאיר שטרית, כיושב-ראש הוועדה.

סאלח טריף: הוועדה הזו תהיה למשך שבועיים.

ראובן ריבלין: לא.

ראובן ריבלין: הוועדה הזו עוקבת אחרי החוק, היא ועדה חשובה ביותר.

אופיר פינס-פז: גם בכנסת הקודמת, יושב-ראש ועדת החוקה חוק ומשפט, שאז זה היה שאול יהלום - עמד בראש הוועדה הזו.

יצחק סבן: מאחר ולסיעת "ישראל אחת" יש שני נציגים בוועדה, ולליכוד שניים - שהיושב-ראש יהיה מסיעת ש"ס.

סאלח טריף: אני מבקש שנעמיד את העניין להצבעה.

ראובן ריבלין: אני מבקש שתהיה התייעצות ונצביע מחר.

אופיר פינס-פז: אני מציע להסמיך את היושב-ראש לשבת ולדון עם אמנון רובינשטיין ודוד טל, ולסכם את העניין.

יאיר פרץ: ישבו כבר.

סאלח טריף: אם אתם מוכנים לקבל את זה שנקרא לדוד טל ולאמנון רובינשטיין בסוף הישיבה - נעביר את העניין לסוף.

ראובן ריבלין: אני רוצה להבהיר שאני מסיר את מועמדותו של מאיר שטרית לראשות הוועדה.

סאלח טריף: אם כך, כפי שאמרתי - נזמין את שני החברים בסוף הישיבה הזו ונצביע, מייד.

סאלח טריף: הנושא שלפנינו נידון כבר.

סאלח טריף: התחלנו לדון בו, חלק מחברי הוועדה היה נוכח ושמע גם את דבריו של חבר הכנסת לשעבר דורון שמואלי.

סאלח טריף: זימנו את כל חברי הכנסת לשעבר שקיבלו את מענק ההסתגלות.

סאלח טריף: שמענו גם את העותרים - נציגי התנועה לאיכות השלטון.

סאלח טריף: העברנו את הפרוטוקול לעיון כל חברי הוועדה.

סאלח טריף: אנחנו רוצים להמשיך ולדון בעניין, כדי לקבל החלטות.

סאלח טריף: העניין עומד היום בפני בג"ץ, וההמלצה של פרקליטות המדינה, והיועץ המשפטי של הכנסת, היא שאנו נחזור ונדון ונגבש עמדה עקרונית בעניין של מענק ההסתגלות.

סאלח טריף: אני רוצה לומר לכם שהעמדה שאנחנו נגבש היא מאד חשובה, גם לצורך החלטת הבג"ץ, ולפני כן - להחלטת הפרקליטות האם להגן על הכנסת או לא.

סאלח טריף: הטיעון הכללי הוא שההחלטה שהתקבלה אז, באותן נסיבות, בדרך שבה היא התקבלה - בנוכחות חברי הכנסת בעלי העניין, היתה החלטה שהתקבלה בדרך לא ראויה, בלשון המעטה.

סאלח טריף: לכן, היה חשוב שנקבע כלל ועיקרון מחדש בסוגייה הזו, ולכך יש חשיבות מבחינת ייצוג הפרקליטות לכנסת בבג"ץ.

סאלח טריף: האם היועץ המשפטי רוצה להוסיף דבר, בעקבות הדיון שהיה?

צבי ענבר: רק זאת שאני אבקש מהוועדה, בתום הדיון, או לפני תום הדיון, לקבוע לא רק לגבי הסוגייה הזו, אלא בכל הנושא הזה של מענק ההסתגלות.

צבי ענבר: יש כמה עניינים שהוועדה צריכה לקבל החלטה לגביהם.

צבי ענבר: עניין אחד הוא העניין שהצגתי אותו בפעם הקודמת, והוא - האם יש לתת, בעיקרון, מענק הסתגלות לחברי כנסת, לא רק חברי הכנסת ה- 14, אלא חברי כנסת בכלל - שלא כיהנו מלוא תקופת כהונתה של הכנסת.

צבי ענבר: לפעמים חבר כנסת מתחיל לכהן זמן קצר לאחר כינוסה של הכנסת.

צבי ענבר: אנחנו, בכנסת ה- 15, שטרם השלימה 5 חודשי כהונה, יש כבר שלושה חברי כנסת שהתחילו לכהן באיחור.

צבי ענבר: גם אם יכהנו עד תום תקופת כהונתה של הכנסת, כלומר- למעלה מארבע שנים, כי כנסת זו אמורה לכהן כארבע וחצי שנים - עדיין, על פי ההחלטה הקיימת, הם לא יהיו זכאים למענק.

צבי ענבר: לכן, מתבקשת החלטה עקרונית כעת - מה לגבי אלה אשר הפסיקו את כהונתם לפני תום תקופת כהונתה של הכנסת.

צבי ענבר: אפשר לומר שאלה הפסיקו את כהונתם מרצונם, ואולי הם לא זקוקים למענק הסתגלות.

צבי ענבר: היתה הצעה, בכנסת הקודמת, לקבוע מדרג לפי משך תקופת הכהונה.

צבי ענבר: אני, אישית, לא בעד זה.

צבי ענבר: אני חושב שההחלטה שלכם צריכה להיות עקרונית, בעניין חבר כנסת שהיה, והפסיק את כהונתו.

צבי ענבר: האם הוא זקוק או לא למענק הסתגלות?

ראובן ריבלין: הוא לא גורר זכויות כעובד מדינה?

צבי ענבר: לא.

צבי ענבר: אנחנו נוהגים, בלי אסמכתא חוקית חזקה, אבל אנחנו חושבים שאנחנו צודקים באופן כללי, כאשר אמרנו לחבר כנסת שפרש והתמנה להיות שר, שהוא זכאי למענק ההסתגלות, אבל אנחנו מקפיאים את המענק עד שהוא יגמור את תקופת כהונתו כשר.

צבי ענבר: שימו לב לנקודה הזו.

צבי ענבר: בתום תקופת כהונתו כשר הוא יקבל את המענק שהוא היה זכאי לו כחבר כנסת.

צבי ענבר: מה דינו של חבר כנסת שקיבל מענק הסתגלות, כיוון שלא נבחר לכנסת שאחריה, אבל אחרי פרק זמן קצר הוא שוב חזר לכנסת?

צבי ענבר: מה דין מענק ההסתגלות שהוא קיבל?

צבי ענבר: האם כאשר הוא יסיים את כהונתו בכנסת ושוב לא ייבחר הוא יהיה זכאי שוב למענק הסתגלות?

צבי ענבר: לגבי כל הדברים האלה הוועדה צריכה לקבוע עמדה.

סאלח טריף: אם כן, הסוגייה ברורה, ואנחנו צריכים להתייחס לעניין מבחינה עקרונית.

סאלח טריף: התחלנו את הדיון ונמשיך אותו.

אבשלום וילן: בהמשך לדיון הקודם, הייתי ברשות דיבור, וסיכמנו שאציע את הצעתי בתחילת הישיבה הזו.

אבשלום וילן: שמעתי את כל הנימוקים השקולים לכאן ולכאן.

אבשלום וילן: מה אמר דורון שמואלי, אם נתמצת את הדברים?

אבשלום וילן: שאיש ציבור, עוזב מקום עבודה, נבחר לכנסת, וגם אם הוא שירת בה חודש ימים הרי שבסופו של דבר הוא עזב מקום עבודה, וצריך לאחר מכן למצוא מקום עבודה חדש.

אבשלום וילן: זה היה הטיעון שהכריע את הכף למתן מענק ההסתגלות, בפירוש המקל שלה.

אבשלום וילן: אל מול זה היה טיעון אחר שדיבר באופן ברור ביותר על ההיבט הציבורי.

אבשלום וילן: הציגה אותו התנועה לאיכות השלטון.

אבשלום וילן: אנחנו נמצאים פה בכשל מוסרי מהמעלה הראשונה.

אבשלום וילן: אנחנו, צריכים לקבל החלטה, על שימוש בכספי ציבור, הקשורה לנו באופן אישי.

אבשלום וילן: אני חושב שזה דבר לא אתי בהגדרה.

אבשלום וילן: לכן, הצעתי העקרונית היא למנות ועדה ציבורית בעניין.

סאלח טריף: איך זה קשור לנו באופן אישי?

אבשלום וילן: כל אחד מאתנו עשוי, לא עלול - לעמוד בפני מצב כזה.

סאלח טריף: אתה טועה.

אבשלום וילן: אני מכבד את הנימוקים שהשמיע פה דורון שמואלי והשמיעו אחרים.

אבשלום וילן: מכיוון שאני חושב שהכף הציבורית היא המכרעת, אני מציע אפריורית - להעביר את העניין לוועדה ציבורית של שלושה אנשים, שניתן לה את הסמכות לפסוק בעניין.

אבשלום וילן: מינוי חמישה אנשים לוועדה כזו יסרבל את העניין.

אבשלום וילן: שלושה חברים מספיקים.

ראובן ריבלין: אני מעיד על עצמי שכמו חברת הכנסת נעמי חזן, שחזרה בה מעמדתה, הצבעתי בעד מתן מענק הסתגלות לחברים.

ראובן ריבלין: אני מעיד על עצמי שאני לא חוזר בי.

ראובן ריבלין: דבר נוסף, לאחר הכאה על חטא, משום מה, לדעתה של חברת הכנסת נעמי חזן - אני אומר שאני בבחינת אותו עולה בהר השם, וקם במקום קודשו, כי אני נקי כפיים ובר לבב בעניין זה.

ראובן ריבלין: אני לא חושב שאחד מהנוכחים שהיה אז בישיבה השפיע על דעתי, ואני אנמק.

ראובן ריבלין: יש חברי כנסת שנכנסים שבוע אחרי תחילת כהונתה של הכנסת.

ראובן ריבלין: למשל - חבר הכנסת סילבן שלום, בכנסת ה- 13, חבר הכנסת ריבלין, בכנסת ה- 14, נחום לנגנטל בכנסת ה- 15.

ראובן ריבלין: הם ממלאים את תפקידם כחברי כנסת בכל הקדנציה.

ראובן ריבלין: הדבר הזה, לכן, יכול להביא לידי אבסורד.

ראובן ריבלין: אם אנחנו מדברים במישור העקרוני, העיקרון הוא: האם לפי לשון החוק, ולפי החלטת הוועדה, שלא חשבה בבואה לקבוע כללים על כל הדברים שעתידים לקרות as a matter of practice - קדנציה נחשבת לכל ימי הקדנציה?

ראובן ריבלין: יש כאן פרשנות שיכולה להיות רחבה.

ראובן ריבלין: אנחנו מצווים, מפעם לפעם, כתוצאה מהאירועים שמתרגשים עלינו, להחליט.

ראובן ריבלין: כאנשי ציבור שנבחרו, נתנו בידינו את הסמכות הזו, לבוא ולהחליט.

ראובן ריבלין: כאן אנו נדרשים להכריע בלחץ הבג"ץ שהוגש, ומבחינת המגישים - בצדק, ולתת את דעתנו.

ראובן ריבלין: הבג"ץ מבקש לדעת מה אומרת ועדת הכנסת היום.

ראובן ריבלין: נאמר שיש פגם בכך שוועדת הכנסת הקודמת, כאשר ידעה כבר שהיא מתפזרת, קיבלה החלטה.

ראובן ריבלין: גם על כך אפשר לשאול: מה הסמכויות של כנסת, שכבר מלאו ימיה, אך עדיין לא התפזרה, כי לא נבחרה הכנסת חדשה?

ראובן ריבלין: יכולה להיות כאן, מבחינה מוסרית, שאלה גדולה מאד.

צבי ענבר: כי היא דנה בעניין אנשים שהיא ידעה מי הם.

ראובן ריבלין: כן.

ראובן ריבלין: אני אומר שהנושא העקרוני הוא נושא חשוב.

ראובן ריבלין: צריך לדבר בצורה הברורה ביותר.

ראובן ריבלין: חברי הכנסת שמו על עצמם הגבלות, על פי החלטת רוזן-צבי, ועשו ויתורים כתוצאה מהעובדה שהעלו את משכורתם, כמו למשל - היכולת שלהם להתפרנס בפרנסה שהם מבקשים להתפרנס ממנה בנוסף למשכורתם כחברי כנסת התבטלה.

ראובן ריבלין: מבחינת האבות המייסדים, הממשלה הסכימה שלחברי הכנסת יהיה עיסוק אחר, כדי שחבריה לא יבלבלו לממשלה את המוח יותר מידי.

ראובן ריבלין: לפי דעתי, האבות המייסדים רצו כנסת שתיתן פנים לדמוקרטיה, אבל שלא תהיה חזקה יותר מידי.

ראובן ריבלין: לכן הם התירו לחברי הכנסת לעסוק בעיסוק נוסף.

ראובן ריבלין: זו היתה המחשבה, זה היה ההגיון מאחורי ההחלטה של האבות המייסדים לאפשר לכל חבר כנסת לעסוק במקצוע נוסף.

ראובן ריבלין: משום כך הם נתנו לחברי הכנסת שכר בהתאם.

סאלח טריף: מה דעתך שהנושא הזה יועבר לוועדה ציבורית?

ראובן ריבלין: יש שני מישורים לעניין.

ראובן ריבלין: יש מישור אישי של אותם אנשים, שאנחנו החלטנו לגביהם במישור העקרוני, וזה השליך עליהם.

ראובן ריבלין: אדם הגביל את עצמו.

ראובן ריבלין: היום, חבר כנסת שהוא בר לבב, כשהוא נכנס לכנסת הוא צריך להשתחרר מכל עסקיו הפרטיים.

ראובן ריבלין: אם יש לו משרד עורכי דין הוא צריך למכור את משרדו.

ראובן ריבלין: אם יש לו ספרייה - הוא צריך לפרק אותה ולהעביר אותה לביתו.

ראובן ריבלין: כך עושה כל חבר כנסת שנבחר.

ראובן ריבלין: הוא עושה זאת, כמובן, מתוך רצון להיבחר.

ראובן ריבלין: חברותו בכנסת יכול ליפול, בגלל היווצרות מצב שנבצר מאדם אחר למלא את תפקידו, או משום שהתפטר, והוא נכנס לכנסת, כאשר יש עוד הרבה זמן לשרת - וכך קרה.

ראובן ריבלין: הם לא יודעים מה עלול לקרות.

ראובן ריבלין: אותם חברים שנכנסו לא ידעו שהכנסת עומדת לפזר את עצמה.

ראובן ריבלין: הם ניתקו את עצמם מעבודתם, יצרו מצב שבו הם למעשה התרחקו ממקור הפרנסה שהיה בידיהם.

ראובן ריבלין: אדם שמשנה מצבו לרעה ומבקש להסתגל, אנחנו צריכים לתת לו.

ראובן ריבלין: המילה "הסתגלות" משמעותה שאנו מבקשים לתת לאדם הזדמנות לחזור למצבו.

ראובן ריבלין: הוא שינה את מצבו לרעה.

שלום שמחון: למה לא לעשות קורלציה בין הזמן שהוא היה בכנסת לבין ה- -?

ראובן ריבלין: אני בהחלט מסכים, אך קודם כל העיקרון שאומר שרק מי שנבחר לכנסת וסיים את כהונתו בה זכאי למענק הסתגלות - אינה הגיונית על פניה, ואינה מוסרית על פניה.

ראובן ריבלין: יש אנשים, שיכול להיות שהתחילו את הכנסת וסיימו אותה, ולא ביקרו בה יום אחד.

ראובן ריבלין: יכול להיות שיש אדם שנכנס לכנסת שבוע אחרי כינונה, בא כל יום והשתתף בכל ועדה, והוא לא נחשב לחבר כנסת מבחינת הזכות שלו להסתגל, כי הוא לא התחיל את כהונתו בתחילת כהונתה של הכנסת.

סאלח טריף: יש כאן שאלה עקרונית, כי הכנסת זו לא השקעה כלכלית

ראובן ריבלין: אין ספק.

ראובן ריבלין: מה בא מענק ההסתגלות לתת?

ראובן ריבלין: ההסתגלות באה לפצות את חבר הכנסת, שניתק את עצמו מכל מקור פרנסה, את האפשרות שבזמן הזה, בתקופת הביניים - מרגע שעזב את הכנסת ועד שביסס את מעמדו הכלכלי פעם נוספת, שיוכל להתפרנס בכבוד.

ראובן ריבלין: לקבל דמי מחייה עבור אותה תקופה, בהתאם למשכורת שהוא קיבל.

ראובן ריבלין: כלומר, הרעיון של הסתגלות שניתן לחבר כנסת פועל, קל וחומר, במקרה של אדם שהיה מחויב לעזוב את עבודתו כהרף עין, להשתחרר ולהתחיל בכהונה.

סאלח טריף: העמדה שלך מאד ברורה, אני מודה לך.

ראובן ריבלין: יבוא האומר הציני וישאל - מי הכריח אותו?

ראובן ריבלין: הרי אדם יכול לא להסכים.

ראובן ריבלין: גם כאשר נבחרים, ונבחרים ברוב קולותיהם של 600 או 700 אלף איש, או אפילו 27 או 28 אלף איש, ואחוז החסימה הוא 48 אלף איש, צריך לתת כבוד גם לאותם אנשים שבחרו אותך.

ראובן ריבלין: חוקי המשחק הם חוקים ברורים.

ראובן ריבלין: אדם שנבחר לכנסת רוצה להיבחר לכנסת, וגם אנשים אחרים רצו שהוא ייבחר, אם בדרך ישירה או בדרך עקיפה.

ראובן ריבלין: צריך לתת כבוד לרצון הבוחר בעניין זה.

ראובן ריבלין: נופלת המשרה לידיו, על פי המגבלות שהצבנו אנחנו לעצמנו.

ראובן ריבלין: כאשר אדם, כמו אחד מחברי הכנסת שפרשו, לא מתוך רצונם - יש מצב שבו הם מחויבים לחזור למקום העבודה הקודם שלהם, ולא בהכרח ירצו לקבל אותם.

ראובן ריבלין: יש כאן בעיה, והיא בהחלט מצדיקה, מבחינה מוסרית, את מתן דמי ההסתגלות.

ראובן ריבלין: כאשר מדברים על מקרה של "הפסיקו כהונתם מרצון", יש לנו עדות ברורה לכך מהכנסת הקודמת, במקרים של חברי הכנסת ליבאי ושחל.

ראובן ריבלין: אנשים שפרשו מרצונם, עמדה בפניהם הברירה.

סאלח טריף: זה לא תופס לגביהם.

ראובן ריבלין: נכון.

ראובן ריבלין: אין להם שום צורך בהסתגלות, כי הם רוצים לפרוש מהכנסת.

ראובן ריבלין: זה לא מצב שבו, כתוצאה מאיזשהו אקט, הם נשארו למעשה מול שוקת שבורה.

ראובן ריבלין: יש אנשים שאיבדו את מקור פרנסתם, והם צריכים ליצור מקור פרנסה אחר.

ראובן ריבלין: לגבי אלה שהפסיקו את פעולתם מרצון - אין ספק שהמצב שונה.

ראובן ריבלין: לשאלת הוועדה הציבורית, אני בעד.

ראובן ריבלין: אין לי בעיה.

ראובן ריבלין: צריך לזכור רק שאנשים שקיבלו את כספם כבר, קיבלו זאת בהחלטה שהיא כשרה לעילא ולעילא.

ראובן ריבלין: לא צריך אפילו להעלות על הדעת לבקש מאותם אנשים להחזיר את הכסף.

סאלח טריף: אפשר להעלות על הדעת, אפשר להחליט גם אחרת.

ראובן ריבלין: להערכתי אי אפשר לקבל החלטה שתחייב את האנשים האלה להחזיר כסף שהם כבר קיבלו.

ראובן ריבלין: אם רוצים לקבל החלטה אחרת, צריך להשעות את אותו חלק שהם עדיין לא קיבלו, עד אשר תוכרע ההכרעה.

בנימין אלון: חבר הכנסת ראובן ריבלין אמר את רוב עיקרי הדברים.

בנימין אלון: אני לא רואה כל טעם לפגם בכך שאנחנו נעביר לוועדה הציבורית את העניין, אם מה זה שהוועדה תחליט.

בנימין אלון: אנחנו נעביר להם את המנדט להחליט.

בנימין אלון: היתה החלטת ועדת כנסת בכנסת הקודמת.

בנימין אלון: הוגשה בקשה לדיון חדש בוועדת הכנסת הזו.

בנימין אלון: בינתיים, הכנסת הזו מינתה ועדה ציבורית.

בנימין אלון: תאמר ועדת הכנסת שהטעם למינוי הוועדה הציבורית היה כדי שמבחינה ציבורית לא נופיע כעוסקים בעניינים שלנו, וגם נושא ה- 5 או 6 אלה יועבר לדיון הוועדה הציבורית.

בנימין אלון: לדעתי זה מאד הגיוני.

בנימין אלון: אשר לשרים, אני רוצה לשאול את היועץ המשפטי: אני לא מבין מה עניין ההסתגלות כאן.

בנימין אלון: כאשר שר עובר למקום עבודה חדש, איזה הסתגלות נדרשת כאן?

בנימין אלון: אני מבקש, שאם בנושא הח"כים העניין יעבור לוועדה הציבורית, ואם הבג"ץ ימתין עד שהוועדה הציבורית תחליט, שתינתן הנחיה שהעניין לא הגיוני לגבי השרים.

בנימין אלון: זה פשוט לא הגיוני, אין כאן עניין של הסתגלות בכלל.

מאיר שטרית: התבטאתי בזמנו בנושא, כשהייתי שר אוצר.

מאיר שטרית: אמרתי שזו פשוט שליחת יד לקופה הציבורית, בניגוד לאתיקה, למוסר, ואין שום הצדקה למענק ההסתגלות הזה.

מאיר שטרית: הדבר הזה חמור.

מאיר שטרית: אני בעניין הזה חולק על ראובן ריבלין.

ראובן ריבלין: אבל אתה מקבל מענק הסתגלות.

ראובן ריבלין: אם לא היית נבחר לכנסת הזו, היית מקבל מענק הסתגלות.

מאיר שטרית: אם ועדת רוזן-צבי קבעה מה שהיועץ המשפטי אמר, ואימצנו את הדברים - נהיה צמודים אליהם.

מאיר שטרית: אני מציע לא לפרוץ את קביעותיה של ועדת רוזן-צבי בשום צורה.

סאלח טריף: אבל מדובר שם על מענק הסתגלות, אז אתה אומר דבר והיפוכו.

מאיר שטרית: כתוב בדברי המלצות ועדת רוזן-צבי, והיועץ המשפטי קרא זאת: מי שכיהן כנסת מלאה, מקבל מענק הסתגלות.

מאיר שטרית: אם שר התפטר - הוא לא מקבל מענק.

ראובן ריבלין: אני נבחרתי שבוע אחרי שהכנסת התחילה את כהונתה.

ראובן ריבלין: אם לא הייתי נבחר הפעם, לא הייתי מקבל מענק הסתגלות, למרות שהייתי - -

צבי ענבר: חבר כנסת שכיהן שלוש כנסות, והתפטר ברביעית, כדי להיות שר, אז הוא כיהן כנסת אחת מלאה, לפחות.

צבי ענבר: הוא זכאי לפי רוזן-צבי.

מאיר שטרית: מה שנעשה בישיבת הכנסת, בהחלטה, הוא מעשה לא כשר, לא אתי, מעשה שעורר תרעומת ופגיעה קשה מאד בדיוניה של הכנסת.

מאיר שטרית: אני מציע לבטל אותו.

מאיר שטרית: אם דו"ח רוזן-צבי אומר שצריך ששרים יקבלו - שקיבלו, אך המעשה שנעשה אז הוא בעיניי לא תקין ולא כשר.

מאיר שטרית: מי שקיבל את הכסף צריך להחזיר אותו.

מאיר שטרית: העניין הזה לא כשר בעיניי, ובמחילה מכבודו של כל חבר כנסת, כאשר הוא בא לכנסת, שייקח בחשבון את כל המתחייב מהעניין.

מאיר שטרית: מי שרוצה לבוא לכנסת צריך לדעת מה המשמעות של בואו לכנסת, שיידע את החוק של איסור כפל תפקידים.

מאיר שטרית: אילו לא היה החוק הזה, עורכי הדין שפרשו מהכנסת היו ממשיכים לעשות בכנסת חלטורה, ולהרוויח כסף במשרדים שלהם.

מאיר שטרית: לכן, בעיניי, אם הכנסת רוצה לנהוג נכון, דו"ח רוזן-צבי הוא הקובע.

מאיר שטרית: אימצנו אותו, וכל חריגה ממנו היא שלילית, בעיניי.

יצחק גאגולה: אני מצטרף לדברים שנאמרו על ידי חבר הכנסת ראובן ריבלין.

יצחק גאגולה: אני מצטרף לאלה שתומכים להעביר את זה לוועדה ציבורית שתדון בנושא הזה, כמו שהעברנו נושאים אחרים, הקשורים לחברי הכנסת, כדי לא לתת לאף אחד פתחון פה.

סאלח טריף: אנחנו עומדים בפני סוגייה רגישה.

סאלח טריף: דווקא בשל הנימוקים שהעלה חבר הכנסת מאיר שטרית, והאבסורד, ששרים, על פי החלטת ועדת רוזן-צבי, יכלו לקבל מענק הסתגלות - בגלל האבסורדים האלה ההחלטה הזו אינה מושלמת.

סאלח טריף: יכול להיות שהיא החלטה לא רעה, אך היא לא מושלמת.

סאלח טריף: הבעיה שאנו ניצבים בפניה היא שוועדת הכנסת החליטה, או המליצה, סמוך מאד למועד הבחירות, לתת מענק הסתגלות, בדרך לא ראויה, כאשר היה ידוע במי המדובר, ואותם אנשים שבהם היה מדובר ישבו בוועדה.

סאלח טריף: על כן, גם אם נחליט אנחנו היום איזושהי החלטה, ההחלטה תהיה חפוזה.

סאלח טריף: דעתי בעניין היא, שדווקא בגלל שמדובר בחברים, שלכל אחד מאתנו יש אתם קשר, ושההחלטה הזו תדבר עליהם, קודם כל, במישור העקרוני - כל העניין צריך להיות מוכרע בוועדה ציבורית חדשה.

סאלח טריף: על כן אני מציע, כדי שנהיה נקיים לחלוטין, ולא יטענו נגדנו טענות, וכדי שההחלטה תהיה החלטה עניינית וטובה, אני מציע שהעניין, כל כולו, כולל החלטה על אותו מענק הסתגלות לאותם שישה חברי כנסת - יועבר להכרעתה והמלצותיה של ועדה ציבורית חדשה שאנחנו נקים, עד סוף דצמבר.

סאלח טריף: לפי דעתי זה הדבר הכי נכון שאנו יכולים לעשות.

בנימין אלון: למה שזו לא תהיה הוועדה הציבורית שקמה כבר?

סאלח טריף: לא.

סאלח טריף: אני אבהיר.

סאלח טריף: הקמנו ועדה ציבורית לענייני תנאי העבודה.

סאלח טריף: אותה ועדה ציבורית, בגלל הרכבה, גם לא יכולה לעסוק בתנאי השכר של הח"כים, כמו בתנאים הנלווים.

סאלח טריף: לכן, אני מציע לחברי הוועדה ומבקש מהם להעביר אלי שמות והצעות להקמת ועדה ציבורית חדשה, שאנחנו כה זקוקים לה.

סאלח טריף: אני לא רוצה לגעת בעניין, אני רוצה להעביר את העניין לוועדה ראויה, נאורה, טובה ועצמאית, שתיקבע ותחליט, והמלצותיה תהיינה ההחלטות אצלנו בוועדה.

סאלח טריף: זו ההצעה, וכדי שלא תופתעו בשמות של חברי ועדה ציבורית - אם יש לכם הצעות, אני אשמח לקבל, כדי שגם בעניין הזה נתייעץ ונרכיב ועדה טובה, שתוכל להכריע בנושאים האלה.

סאלח טריף: אני מבקש מהיועץ המשפטי, שאם תתקבל הצעתי זו, שרוח ההצעה תועבר לפרקליטות המדינה.

סאלח טריף: נראה לי שיש מקום לבקש שעד שיוכרע בנושא - מכאן והלאה, כל החלטה שתהיה בנוגע לתנאי שכרנו, לכספים שנקבל באופן אישי - לא תהיה פרי החלטתנו, אלא פרי החלטתה של ועדה ציבורית אובייקטיבית.

אבשלום וילן: אני מציע שלא יהיו יותר משלושה אנשים כדי לא לסרבל את העניין.

סאלח טריף: זה נושא לדיון כשנכריע מי הוועדה.

סאלח טריף: אני מעמיד את ההחלטה הזו להצבעה.

סאלח טריף: מי בעד קבלת ההחלטה?

סאלח טריף: מי נגד?

סאלח טריף: תודה.

סאלח טריף: 1 נגד, הרוב בעד, ההחלטה התקבלה.

סאלח טריף: הוועדה תורכב בדצמבר, תוך שבועיים-שלושה, ואנחנו נביא את הנושא הזה כראשון על סדר יומה.

סאלח טריף: פניית חברי הכנסת רחבעם זאבי ויורי שטרן לאיחוד סיעות "האיחוד הלאומי" ו "ישראל ביתנו"

סאלח טריף: יש לנו פניה של חברי הכנסת רחבעם זאבי ויורי שטרן לאיחוד סיעות "האיחוד הלאומי" ו "ישראל ביתנו".

סאלח טריף: כאשר חבר הכנסת מיכאל קליינר שמע על הפניה הזו הוא גם פנה, וביקש להעלות את הסוגיה של הרכב הסיעות, לאור הבקשה לאשר את האיחוד.

סאלח טריף: מי מייצג את הסיעות שמבקשות את הבקשה?

בנימין אלון: מיכאל נודלמן ואני.

בנימין אלון: לפי הסדר התקין, הגשנו בקשה להיכלל בסדר הדיון של היום.

בנימין אלון: ואכן, הבקשה הגיעה בזמן, ויושב-הראש הכניס אותנו לסדר הדיון.

בנימין אלון: לא הוגשה בקשה בסדר הדיון היום, לדון בבקשתו של חבר הכנסת מיכאל קליינר להיות מוכר כסיעת יחיד, או כסיעה עצמאית.

בנימין אלון: יכול להיות שכאשר תובא בקשתו של קליינר זה יובא בהסכמה, ואז לא תהיה שום בעיה, כמקובל.

בנימין אלון: יכול להיות שהבקשה לא תובא בהסכמה, ואז, ועדת הכנסת תצטרך להכריע בנושא.

בנימין אלון: אני פשוט חושב שעל סדר היום יש בקשה של שתי סיעות, סיעת "האיחוד הלאומי" וסיעת "ישראל ביתנו".

בנימין אלון: נכון שבסיעת "האיחוד הלאומי", לאחר שהזמנו את חבר הכנסת קליינר - -

מיכאל קליינר: לא הזמנתם אותי.

מיכאל קליינר: לא הזמנתם אותי כמו שאתם לא מזמינים אותי כבר חודשיים.

סאלח טריף: נטענה כאן טענה פרוצדורלית על ידי בנימין אלון, ולא טענה מהותית.

בנימין אלון: מה שעל סדר היום זו בקשת האיחוד, כאשר מחר תובא לדיון בקשתו של מיכאל קליינר.

בנימין אלון: אני רוצה לומר דבר פרוצדורלי.

בנימין אלון: הואיל ומיכאל קליינר לא היה בישיבה, מוניתי לגשת אליו ולספר לו על העניין.

בנימין אלון: הוא ביקש לדון בכך במוסדות שלו, או בכל פורום אחר, עוד באותו לילה.

בנימין אלון: המתנתי אף יותר מזה.

בנימין אלון: אני מבין שהתשובה שלו היא שלילית, אבל סיעת "האיחוד הלאומי" החליטה.

בנימין אלון: זכאי חבר הכנסת מיכאל קליינר לערער על כך, וכן הלאה, אני רק חושב שעכשיו, כמקובל - הגישו שתי סיעות בקשה להתאחד, וזה הנושא שצריך לעלות על סדר היום.

סאלח טריף: על סדר היום אכן מופיעה פניה של שתי הסיעות, אבל כאשר חבר כנסת נכבד פונה אלי ואומר לי שעניינו נוגע להחלטה שאנו מקבלים בעניין, חזקה עלי שאביא גם את מכתבו ופנייתו לידיעת חברי הוועדה.

סאלח טריף: לא מן הנמנע שנדון בפניה שלכם, ושמחר נדון בפניה של חבר הכנסת מיכאל קליינר.

סאלח טריף: אין פה שום ניגוד של עניינים.

בנימין אלון: מקובל עלי.

מאיר שטרית: אני בכנסת הזו עברתי כבר כל מיני מקרים, להזכיר לחבר הכנסת בנימין אלון - הפיצול של סיעת "מולדת" לשעבר, של חברי הכנסת רחבעם זאבי ושאול גוטמן.

מאיר שטרית: עברנו ויא דולורוזה שפשוט לא תאמן.

מאיר שטרית: היו ויכוחים במשך למעלה משנה, עם עורכי דין, וכן הלאה, וזה מה שיקרה גם פה.

מאיר שטרית: אני רוצה לתת עצה, לא כחלק מהדיון.

מאיר שטרית: מפלגת ה "איחוד הלאומי" הוקמה משלוש מפלגות - -

מיכאל קליינר: זו לא מפלגת האיחוד הלאומי, אין מפלגה כזו.

מאיר שטרית: רשימת "האיחוד הלאומי" או סיעת "האיחוד הלאומי" הוקמה משלוש מפלגות: "חרות", "מולדת" ו- "תקומה".

מאיר שטרית: אם מיכאל קליינר לא רוצה להיות חלק מהאיחוד הזה, עצתי היא - -

בנימין אלון: דברי טעם אתה אומר.

בנימין אלון: אני לא פוסל את זה.

בנימין אלון: אני רק אומר שזה לא הנושא.

מאיר שטרית: עצתי היא: למה לעבור ויא דולורוזה?

מאיר שטרית: הרי ממילא ההסכם שלכם, הסכם מימון מפלגות, נפרד.

מאיר שטרית: אין כאן בעיה של מימון.

מאיר שטרית: יש כאן בעיה שהסיעה שלכם, המשותפת, תהיה קטנה בחבר כנסת אחד.

מאיר שטרית: הוא רוצה עצמאות, שיוכל לנאום לחוד, שתהיה לו סיעה - הוא לא פורש כדי לעבור למחנה אחר.

מאיר שטרית: אמנם הוא נגד תפיסת העולם שלי, מבחינתי הוא הפיל את הממשלה הקודמת, וכעסתי עליו על כך, אך הוא לא עושה כלנתריזם, הוא לא מנסה להרוויח איזשהו מימון כתוצאה מהמעבר שלו.

מאיר שטרית: עצתי לכם היא שתגיעו להסכמה ביניכם מראש, ותעשו את הכל במהלך אחד.

ראובן ריבלין: נדמה לי שיש פה גם פן משפטי.

ראובן ריבלין: הבקשה שלכם תאוחד עם הבקשה של מיכאל קליינר, מבחינת היכולת שלנו להכריע.

ראובן ריבלין: אם אומרים ששתי סיעות רוצות להתאחד, ופתאום, חלק מסיעה אומר שזה לא כך - אם לחלק מהסיעה יש מעמד בסיעה, אז איזו בקשה זו, כאשר יש התנגדות?

ראובן ריבלין: אם אומרים כאן שסיעת "האיחוד הלאומי", למעט "חרות", רוצה להתאחד, אתם צריכים לשחרר את חבר הכנסת מיכאל קליינר, ומסכימים שיהיה לו מעמד של סיעה- אין לנו שום בעיה.

ראובן ריבלין: זה יהיה הרבה יותר נוח.

ראובן ריבלין: ודאי שיש בעיה לאשר בקשה של סיעה, כאשר חלק ממנה לא מסכים לבקשה.

סאלח טריף: נכון.

סאלח טריף: אז האישור יהיה יותר טכני.

בנימין אלון: אני חוזר לבקשתי לא לעכב בגלל זה את הדיון במה שהופיע בסדר היום.

בנימין אלון: במשפט אחד: לכאורה, באמת, מה ההבדל?

בנימין אלון: כשיגיע הנושא של חבר הכנסת מיכאל קליינר, יכול להיות שזו תהיה עמדתי.

בנימין אלון: הבעיה היא רק אחת:

בנימין אלון: אם יש סכסוך כספי על חוב של מערכת הבחירות, צד אחד אומר דבר אחד, ואחרים - דבר אחר, אז הסכסוך קיים ומעיב על האווירה.

מאיר שטרית: קחו בורר.

מיכאל קליינר: הצעתי לפנות לבורר.

מיכאל קליינר: הם לא רוצים.

בנימין אלון: אני רוצה להתמקד בנושא, ולא רוצה לפתוח את הדיון כאן.

מיכאל קליינר: אתה רוצה לכפות עלי הסכם עם מפלגה שאין לי אתה שום הסכם ולא היה לי אתה שום משא ומתן?

מיכאל קליינר: אתכם ישבתי במשך ימים על גיבוש מצע, ועל הסכם.

מיכאל קליינר: אתם מפרים אותו בריש גלי, אני יכול ללכת ולתבוע אתכם בבית המשפט.

מיכאל קליינר: אתם אין לי שום הסכם.

מיכאל קליינר: אתם מציגים מצג בציבור כאילו אתם מפלגה.

מיכאל קליינר: מרגע שיש איחוד, אתה לא קיים יותר.

מיכאל קליינר: מרגע שיש כוונה להתאחד, אין יותר מפלגה.

מיכאל קליינר: יש "חרות", "מולדת" ו "תקומה", ו "חרות", לא רוצה ללכת לשידוך הזה.

מיכאל קליינר: אני מפלגה נפרדת, יש לי מימון נפרד, כבר חודשים לא נותנים לי לדבר בדיון סיעתי.

מיכאל קליינר: ברגע שמפרקים את ה "איחוד הלאומי", היא כבר לא קיימת כסיעה.

מיכאל קליינר: הוא לא יכול לקחת אותי בשם סיעה, שכדי להתאחד מתפרקת, ולחבר אותי עם מפלגה שאין לי אתה שום קשר.

בנימין אלון: ברשות היושב-ראש, אני רוצה לפנות אל היועץ המשפטי בשאלה.

מיכאל קליינר: אתה מיתמם.

מאיר שטרית: כמי שניהל כמה פעמים משא ומתן עם חבר הכנסת בנימין אלון, אני יכול להעיד שהוא הגון.

מאיר שטרית: תן לו לדבר.

בנימין אלון: אני רוצה לפנות ליועץ המשפטי ולשאול שאלה כזו: האם יש בבקשה פגם חוקי?

בנימין אלון: האם סיעה, שהחליטה ברוב קולות להתאחד, ובא אחד מהסיעה, שיכול להיפגע מזה מבחינה משפטית - האם ניתן לעכב את הדיון?

בנימין אלון: שהיועץ המשפטי יחווה את דעתו.

בנימין אלון: אם אין בכך פגם משפטי, ויש פה באמת שני נושאים, ואחר כך יעלה הנושא של מיכאל קליינר לסדר היום - אז כך נבקש שיהיה.

בנימין אלון: זה, לדעתי, מה שצריך להחליט כאן, וזה הכל.

מיכאל קליינר: אין ספק שיש כאן דיון תקדימי.

מיכאל קליינר: אין תקדים בזה שבאים ומיתממים.

מיכאל קליינר: אתם רוצים להקים סיעה משותפת קודם כל, ואחר כך שתובא בקשתי לפרוש.

מיכאל קליינר: זה הרי מצחיק, למי שמכיר את המצב החוקי.

מיכאל קליינר: אני טוען שאין להם זכות להחליט בשמי.

מיכאל קליינר: החלטה של סיעה- לא של מפלגה, להתפרק, להתאחד עם מפלגות אחרות, ולחבר את המפלגות שהיו חברות בה יחד עם מפלגות אחרות - זה דבר חסר תקדים בכנסת.

מיכאל קליינר: זו לא החלטה סיעתית רגילה כמו בשאלה מי ידבר במליאה.

מיכאל קליינר: בנושא זה - מתחילת הקדנציה הוחלט שאני לא מדבר במליאה.

מיכאל קליינר: שמים את חנן פורת, שהוא בכלל איננו.

מיכאל קליינר: הוא מדבר בדיונים סיעתיים.

מיכאל קליינר: בהתחלה, כשעוד הייתי בא לישיבות הסיעה, לפני שהפסיקו להזמין אותי - ביקשתי להשתתף בדיונים סיעתיים.

מיכאל קליינר: מעולם לא השתתפתי בדיון סיעתי.

מיכאל קליינר: למעשה, היתה החרמה טוטלית של "תקומה" ו "מולדת" את "חרות".

מיכאל קליינר: אני לא חלק אינטגרלי מהמפלגה.

מיכאל קליינר: זה לא כמו ש"ס או "ליכוד".

מיכאל קליינר: אין לי הסכם אתם לבחירות הבאות.

מיכאל קליינר: נוצרה בעצם יריבות בין "חרות" ל "מולדת" ו "תקומה".

מיכאל קליינר: יש חוות דעת של צבי ענבר משנת 95, שמצורפת לכם, שאומרת שמאז חוק המפלגות, מן הראוי לקבוע כי סיעה המורכבת משתי מפלגות או יותר יכולה להתפרק למרכיביה.

מאיר שטרית: אתם, סיעת "חרות", מקבלת מימון של שני מנדטים או של אחד?

מיכאל קליינר: של שניים.

מיכאל קליינר: אחד ועוד אחד.

מאיר שטרית: הם מקבלים שניים ועוד אחד?

מיכאל קליינר: אחד ועוד אחד.

מאיר שטרית: בנימין בגין לא נחשב לצורך החישוב.

מיכאל קליינר: לא.

מיכאל קליינר: בגין לא נחשב.

צבי ענבר: אם בנימין בגין היה נכנס לכנסת, היה מכהן יום אחד כחבר כנסת, ואחרי היום הזה הוא היה מתפטר - הם היו ממשיכים להיות זכאים לשניים, אבל - -

מיכאל קליינר: הנקודה היא אחרת.

מיכאל קליינר: יש הסכם מפורש.

מיכאל קליינר: אין אפשרות, לפי ההסכם בינינו לצרף גורם נוסף, אלא בהסכמת שלושת המפלגות.

מיכאל קליינר: זה סעיף 4 להסכם המצורף לכם.

מיכאל קליינר: כלומר- הם מפרים את ההסכם בריש גלי.

מיכאל קליינר: אם כך, לומר שזה דבר טכני שלא מחייב דיון זו היתממות.

מיכאל קליינר: אני רוצה להציע הצעה.

מיכאל קליינר: פניתי, קודם כל, לקבלת חוות דעת משפטית.

מיכאל קליינר: לי נודע רק אתמול על הגשת הבקשה.

מיכאל קליינר: מייד ביקשתי להגיב, כדי למנוע מצב בלתי הפיך, כי ברגע שיאושר האיחוד, לטענה שלי אין סיכוי.

מיכאל קליינר: היא תהיה תלויה ברצון הטוב שלהם.

מיכאל קליינר: אני דיברתי גם עם ראשי סיעות שאמרו לי שהם לא ידעו שזה עולה.

מיכאל קליינר: דיברתי עם יושב ראש סיעת העבודה, ועם יושבת הראש זהבה גלאון, של "מרצ".

מיכאל קליינר: היא ביקשה לדחות את ההצבעה למחר, אלא אם כן יש הסכמה בין הצדדים.

סאלח טריף: אבל אנחנו לא עושים את הדברים בחשאיות, העברנו את הדברים.

מיכאל קליינר: אבל הבקשה שלי לא הועברה מראש לחברי הכנסת.

מיכאל קליינר: אני מניח שיש חברי כנסת שראו נוסח תמים של בקשת איחוד בין שתי סיעות, לא ידעו שיש בעיה, והחליטו לא לבוא ולהביע עמדה.

מיכאל קליינר: יכול להיות שאם הם היו יודעים שיש התנגדות ובעיה עקרונית הם היו רוצים לדבר או להתנגד לעניין, כי מדובר פה על תקדים.

סאלח טריף: אנחנו נשמע את דבריו של היועץ המשפטי.

צבי ענבר: נכונה הטענה שאין לפני הוועדה היום על סדר יומה הצעה של התפלגות מפלגת "חרות" מסיעת "האיחוד הלאומי".

צבי ענבר: יחד עם זאת, כפי שהבהירו כאן חברים שהתבטאו - הם רואים קשר ענייני בין שתי הבקשות: זו שעל סדר היום, וזו שעדיין לא על סדר היום.

צבי ענבר: נראה לי, על כן, שנוכח עמדתם של החברים, הוועדה הזו תוכל לדון ולתת החלטה, כאשר היא תדון בשתי הבקשות כאחת, כי בכל זאת מדובר באותם גופים.

סאלח טריף: אם כך, אני מציע שנקבע דיון למועד אחר.

סאלח טריף: אני מודה לכם.

סאלח טריף: שונות

סאלח טריף: יש פניה של מזכיר הכנסת: "יושב-ראש הכנסת, אברהם בורג, ייעדר מהארץ בשליחות ממלכתית, החל מיום 21 לנובמבר, 99, ועד ה- 22 בנובמבר, 99.

סאלח טריף: נודה לכם אם ועדת הכנסת תמנה ממלא מקום ליושב-ראש הכנסת.

סאלח טריף: המלצת יושב-ראש הכנסת, שממלאת המקום תהיה סגנית היושב-ראש, נעמי חזן".

סאלח טריף: אני מבקש שנאשר את הבקשה.

סאלח טריף: אנו מאשרים שממלאת המקום של יושב-ראש הכנסת בהיעדרו תהיה חברת הכנסת נעמי חזן.

צבי ענבר: מיום יציאתו ועד שובו.

סאלח טריף: יש עוד נושא הוא - קביעת ועדות לדיון בהצעות לסדר היום.

סאלח טריף: "מחצית מהנערות המצוקה בישראל הן מהמגזר הערבי" של חברת הכנסת חסנייה ג'בארה.

סאלח טריף: עמדת שר הבריאות היא לתמוך בבקשת המציעה, דהיינו - להעביר את הנושא לוועדה לקידום מעמד האישה.

סאלח טריף: יש פה הצעות להעביר את הנושא לוועדת העבודה והרווחה.

סאלח טריף: אני חושב שהוועדה למעמד האישה היא הוועדה הראויה.

סאלח טריף: האם אתם תומכים?

סאלח טריף: אם כך - הנושא יועבר לדיון בוועדה למעמד האישה.

סאלח טריף: הנושא השני - טיפול בילדי המשפחות המכורים לאלכוהול, של חברי הכנסת פרץ, גוז'נסקי ולוי.

סאלח טריף: שר הבריאות הציע להעביר את הנושא לוועדת העבודה והרווחה.

סאלח טריף: חברת הכנסת גוז'נסקי הציעה להעביר את הנושא לוועדה לקידום מעמד הילד.

מאיר שטרית: לוועדת העבודה והרווחה.

סאלח טריף: יושב ראש ועדת העבודה מסכים שהנושא יועבר לוועדה לקידום מעמד הילד.

סאלח טריף: מדובר בילדים, וצריכים טיפול יסודי, ויש הסכמה של יושב-ראש ועדת העבודה.

סאלח טריף: בואו נסכים להעביר את זה לטיפול הוועדה לקידום מעמד הילד.

סאלח טריף: האם יש התנגדות?

סאלח טריף: אם כך - החלטנו.

סאלח טריף: נעבור לקביעת ועדות לדיון בהצעות חוק.

סאלח טריף: הצעת חוק לפיצוי נפגעי גזזת (תיקון מס' 3) .

סאלח טריף: נשמעו הצעות להעביר את הנושא לוועדת הכספים, או לוועדת העבודה והרווחה.

סאלח טריף: סגן שר האוצר הציע להעביר את הצעת החוק לוועדת הכספים.

בנימין אלון: אני מציע - לוועדת העבודה והרווחה.

בנימין אלון: איפה זה טופל עד היום?

בנימין אלון: הרי זה חוק משנת 94.

סאלח טריף: יש לעניין משמעות כספית נכבדה.

בנימין אלון: לכל חוק יש משמעות כספית.

בנימין אלון: הדיון החברתי חייב לקדום.

בנימין אלון: בוועדת הכספים ידונו רק במשמעות הכספית, וזה ייכנס לדילים.

בנימין אלון: בדיוק לשם כך יש את עבודת העבודה והרווחה.

מאיר שטרית: מה מעמדו של החוק - האם זו קריאה טרומית, או ראשונה?

בנימין אלון: זה תיקון.

מאיר שטרית: החוק הזה נדון בוועדת העבודה והרווחה.

מאיר שטרית: אני בטוח בזה במאה אחוז.

מאיר שטרית: אני מציע להעביר את החוק לאותה ועדה שהחוק נדון בה.

סאלח טריף: אני מבקש ממנהלת הוועדה לבדוק את העניין.

סאלח טריף: נעבור לחוק הבא - הצעת חוק למניעת אלימות במשפחה (תיקון) (צו לאיסור נשיאת נשק) של חבר הכנסת ריבלין.

סאלח טריף: המציע הציע להעביר את הנושא לוועדת החוקה חוק ומשפט.

בנימין אלון: למה לא לוועדה לקידום מעמד האישה?

בנימין אלון: הם דנו בעניין הזה.

מאיר שטרית: למה לא ועדת הפנים?

מאיר שטרית: מתן רשיונות לנשק זה בשליטת משרד הפנים.

מאיר שטרית: משרד הפנים, בנושא הזה, נמצא באחריות ועדת הפנים של הכנסת, שאחראית על המשטרה ועל רשיונות הנשק.

בנימין אלון: לאיזה חוק הוא התיקון?

בנימין אלון: - לחוק למניעת אלימות במשפחה.

בנימין אלון: זה חוק של ועדת החוקה, חוק ומשפט.

סאלח טריף: האמת היא שסוגיית הנשק ומתן רשיונות מטופלת בוועדת הפנים.

בנימין אלון: זה טופל בוועדת החוקה כי זה היה קשור לבית דין למשפחה, וצו הבאה.

סאלח טריף: אבל כל הסוגייה של נשיאת נשק היא בטיפול ועדת הפנים.

מאיר שטרית: השאלה היא מה רוצים בחוק.

מאיר שטרית: החוק רוצה להגביל בעלים אלימים בנשיאת נשק, זאת אומרת - לקבוע קריטריונים שונים על הקריטריונים הרגילים שיקבעו למי מותר להחזיק נשק.

סאלח טריף: אני מסכים אתך, זה צריך לעבור לוועדת הפנים.

סאלח טריף: מי בעד?

סאלח טריף: תודה.

סאלח טריף: הנושא יועבר לטיפול ועדת הפנים.

סאלח טריף: נעבור להצעת חוק כינוס הכנסת - הוראת שעה, של חבר הכנסת סילבן שלום.

צבי ענבר: זו הצעת חוק שבאה לומר שבכנסת הזו, די יהיה ב- 20 חברי כנסת כדי לכנס את הכנסת בפגרה, במקום 30.

צבי ענבר: כיוון שחוק יסוד: הכנסת, הוא חוק יסוד שנדון בוועדת החוקה, לכן זה צריך להיות נדון בוועדת החוקה.

סאלח טריף: אני מבין שכולם מסכימים.

סאלח טריף: תודה.

סאלח טריף: אנו עוברים להצעת חוק מימון מפלגות(תיקון מס' 20) של חבר הכנסת מיכאל איתן.

סאלח טריף: המציע הציע להעביר את הנושא לוועדת החוקה חוק ומשפט.

מאיר שטרית: מה שנוגע למימון מפלגות לא שייך לוועדת הכספים?

צבי ענבר: מימון מפלגות זה נושא שמטופל בוועדת הכספים.

סאלח טריף: מי בעד העברת הצעת החוק לוועדת הכספים?

סאלח טריף: מי נגד?

סאלח טריף: - אין.

סאלח טריף: תודה לכם, הנושא יועבר לוועדת הכספים.

סאלח טריף: אני מודה לכולכם, הישיבה נעולה.